Document ID: 32004R0634

Komission asetus (EY) N:o 634/2004,
annettu 5 päivänä huhtikuuta 2004,
neuvoston asetuksen (EY) N:o 2202/96 ja asetuksen (EY) N:o 2111/2003 soveltamista koskevista siirtymätoimenpiteistä Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian Euroopan unioniin liittymisen vuoksi
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen ja erityisesti sen 2 artiklan 3 kohdan,
ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 41 artiklan ensimmäisen alakohdan,
sekä katsoo seuraavaa:
(1) Olisi toteutettava siirtymätoimenpiteitä, jotta Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian, jäljempänä "uudet jäsenvaltiot", jalostajiin voidaan soveltaa tiettyjen sitrushedelmien tuottajien tukijärjestelmästä 28 päivänä lokakuuta 1996 annetun neuvoston asetuksen (EY) N:o 2202/96(1) säännöksiä.
(2) Asetuksen (EY) N:o 2202/96 5 artiklassa ja tiettyjen sitrushedelmien tuottajien tukijärjestelmästä annetun neuvoston asetuksen (EY) N:o 2202/96 soveltamista koskevista yksityiskohtaisista säännöistä 1 päivänä joulukuuta 2003 annetun komission asetuksen (EY) N:o 2111/2003(2) 37 artiklassa säädettyä kansallisten jalostuskynnysten noudattamista koskevaa laskentamekanismia ei sovelleta heti uusiin jäsenvaltioihin. Sen vuoksi olisi säädettävä soveltamista koskevia siirtymätoimenpiteitä. Mekanismin soveltamista koskevana ensimmäisenä markkinointivuonna, jolle ei ole käytettävissä tietoja laskentaa varten, tuki olisi maksettava kokonaisuudessaan. Varmuuden vuoksi on kuitenkin syytä säätää ennakkovähennyksestä, joka palautetaan, jos kynnys ei ole ylittynyt markkinointivuoden lopussa. Seuraavia markkinointivuosia varten olisi myös säädettävä siitä, että kynnyksen noudattamista koskevaa tutkintajärjestelmää sovelletaan asteittain.
(3) Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Markkinointivuoden 2004/2005 ja ainoastaan Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian, jäljempänä "uudet jäsenvaltiot", osalta asetuksen (EY) N:o 2202/96 3 artiklan 2 kohdassa ja mainitun asetuksen liitteessä I olevissa taulukoissa 1, 2 ja 3 ilmoitetun tuen määräksi vahvistetaan tämän asetuksen liitteessä olevissa taulukoissa 1, 2 ja 3 ilmoitettu määrä.
2 artikla
1. Jos yhteisön jalostuskynnys ei ylity laskettaessa kynnyksen noudattamista markkinointivuoden 2005/2006 tuen vahvistamiseksi, kaikissa uusissa jäsenvaltioissa maksetaan markkinointivuoden 2004/2005 jälkeen lisämäärä, joka on 25 prosenttia asetuksen (EY) N:o 2202/96 3 artiklan 2 kohdassa vahvistetusta tuesta.
2. Jos yhteisön jalostuskynnys ylittyy laskettaessa kynnyksen noudattamista markkinointivuoden 2005/2006 tuen vahvistamiseksi, niissä uusissa jäsenvaltioissa, joiden kynnys ei ole ylittynyt tai se on ylittynyt alle 25 prosenttia, maksetaan markkinointivuoden 2004/2005 jälkeen lisämäärä.
Ensimmäisessä alakohdassa tarkoitettu lisämäärä vahvistetaan kyseessä olevan kansallisen kynnyksen tosiasiallisen ylityksen perusteella enintään 25 prosenttiin asti asetuksen (EY) N:o 2202/96 3 artiklan 2 kohdassa vahvistetusta tuesta.
3 artikla
Appelsiinien, sitruunoiden, greippien ja pomeloiden sekä mandariineista, klementiineistä ja satsumista koostuvan tuoteryhmän kansallisten jalostuskynnysten noudattamisen tutkinta tapahtuu ainoastaan uusien jäsenvaltioiden osalta
a) markkinointivuonna 2005/2006 vertaamalla kansalliseen jalostuskynnykseen tuen avulla markkinointivuoden tai mainittua markkinointivuotta edeltävällä vastaavalla jaksolla jalostettuja määriä;
b) markkinointivuonna 2006/2007 vertaamalla kansalliseen jalostuskynnykseen tuen avulla kahden markkinointivuoden tai mainittua markkinointivuotta edeltävällä vastaavalla jaksolla jalostettujen määrien keskiarvoa.
Kunkin kyseessä olevan tuotteen kansallisten jalostuskynnysten noudattamista koskevassa tutkinnassa saatu määrä lisätään kaikkien muiden jäsenvaltioiden jäljellä oleviin määriin yhteisön kynnysten noudattamisen tutkintaa varten.
4 artikla
Tämä asetus tulee voimaan Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen voimaantulopäivänä sillä edellytyksellä, että kyseinen sopimus tulee voimaan.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä huhtikuuta 2004.

Labels: 18
15